
Avtale om kombinerte stillinger 
mellom 
Universitetet i Agder 
og 
[innta navn på samarbeidspartner] 


1. Parter
Partene i avtalen («Avtalen») er:
· Universitetet i Agder, organisasjonsnummer: 970 456 200
· [innta navn og org.nummer på samarbeidspartner]  
Disse er samlet benevnt som «Partene» eller enkeltvis som «Part». Den ansatte er i denne avtalen benevnt som «Arbeidstaker»

2. Bakgrunn og formål 
For å sikre praksisnær forskning, utdanning og utvikling, forventes det i statlige styringsdokumenter økt bruk av kombinerte stillinger (også omtalt som delte stillinger) mellom utdanningsinstitusjoner og øvrig arbeidsliv. Partenes ønske om erfarings- og kunnskapsutveksling utgjør grunnlaget for deres deltakelse i Avtalen 
I St.Meld.  16 (2020-2021) fremkommer det at Regjeringen ønsker at det skal være bedre sammenheng mellom det studentene lærer på studiet og det som skjer i arbeidslivet. Hovedformålet med meldingen er å styrke kvaliteten og arbeidslivsrelevansen i høyere utdanning. Kandidatene skal gjøres i stand til å delta i – og selv bidra til å utvikle – fremtidens arbeidsliv. Gjennom denne meldingen vil Regjeringen legge til rette for bredere dialog og mer systematisk samarbeid mellom universiteter, høyskoler og virksomheter både i stat og kommune, privat næringsliv og frivillig sektor. 

3. Kombinerte stillinger
Avtalen regulerer kombinerte stillinger. Med kombinerte stillinger menes stillinger i inntil 100 % fordelt på to eller flere arbeidsgivere/arbeidssteder. 
Inn- og utleie av arbeidskraft er ikke omfattet. 

Ansettelse i kombinert stilling skjer etter offentlig utlysning, og gjennomført rekrutteringsprosess i henhold til lov av 16. juni 2017 nr. 67 om statens ansatte mv (statsansatteloven).

4. Arbeidsrettslige forhold 
Før Arbeidstaker tiltrer den kombinerte stillingen skal Partene avklare følgende forhold: 
· Lønnsnivå og stillingsprosent hos den enkelte arbeidsgiver.
· Arbeidsavtalen(e) mellom Arbeidstaker og Parten(e). 
· Fordelingen av når Arbeidstaker skal arbeide for hver av Partene.  
· Avvikling av Arbeidstakers ferie, samt betaling av feriepenger. 
· Eventuelle ordninger for overtidsbetaling, dersom aktuelt. 
· Bruk av egenmeldinger og rapportering av sykefravær. 
· Betaling av sykepenger i arbeidsgiverperioden (og eventuelt etter arbeidsgiverperioden, dersom arbeidstaker har krav på dekning av sykepenger over 6G (2020)).  
· Gjeldende pensjons- og forsikringsordninger hos hver av partene.
· Søknad om- og fordeling av eventuelle permisjoner med og uten lønn. 
· Dekning av utgifter knyttet til utførelsen av arbeidet i den kombinerte stillingen.
· Arbeidstakers taushetsplikt.
· Henvisning til Avtalen i Arbeidstakers ansettelseskontrakter.

5. Avslutning av arbeidsforholdet
Ved oppsigelse kommer de til enhver tid gjeldene regler til anvendelse.
Arbeidstakers oppsigelse fra stilling hos én av Partene er å anse som oppsigelse også fra stillingen hos den andre Part.

6. Immaterielle rettigheter 
Partene er innforstått med at de immaterielle rettighetene til arbeidsresultater skapt av Arbeidstaker reguleres av den enkelte Parts arbeidsavtale med Arbeidstaker og ufravikelig lovgivning.

Dersom Arbeidstaker frembringer et arbeidsresultat ved bruk av arbeidstid, lokaler og/eller ressurser fra begge Partene, og begge partene overtar rettigheter til resultatet i kraft av egen arbeidsavtale eller lovgivning, anses begge partene å eie rettighetene i fellesskap (heretter omtalt som «felles resultater»). Partenes respektive eierandel skal i utgangspunktet tilsvare størrelsen på Partens bidrag til arbeidsresultatet, med mindre noe annet blir avtalt.

Ved inngåelsen av denne avtalen skal Partene på forhånd søke å avklare hvor sannsynlig det er at Arbeidstaker skaper felles resultater og hvilken interesse Partene forventer å ha til kommersielle rettigheter til felles resultater. De avklaringene som gjøres mellom Partene skal vedlegges denne samarbeidsavtalen.

Hver Part forplikter seg til å varsle den andre Parten om arbeidsresultater skapt av Arbeidstaker som potensielt kan utgjøre felles resultater.

Begge Partene har en vederlagsfri rett til ikke-kommersiell bruk av felles resultater i egen kjernevirksomhet. For Universitetet i Agder inkluderer dette forskning og undervisning. Denne bruksretten kan ikke overføres til tredjeparter med mindre Partene avtaler noe annet.

Eventuell kommersiell bruk av felles resultater må avtales mellom Partene i egne avtaler. Avtalene må utformes slik at det ikke gis ulovlig statsstøtte til foretak.


7. Taushetsplikt 
Informasjon som Partene blir kjent med i forbindelse med samarbeidet er underlagt taushetsplikt i henhold til gjeldende regler, eller avtales særskilt. En eventuell taushetsplikt vil, om ikke annet avtales særskilt, også gjelde etter at denne samarbeidsavtalen er opphørt. 

8. Evaluering og varighet
Partene skal ved behov evaluere Avtalen. 
Det gjelder en gjensidig oppsigelsesfrist på 6 måneder. En oppsigelse av denne Avtalen vil ikke berøre allerede inngåtte arbeidsavtaler mellom Partene og arbeidstaker.



*******



                                                                                            [Sted og dato] 



For Universitetet i Agder                                                   For [innta navn på samarbeidspartner]

________________________                                         ________________________________

